དེ་ཡང་རུས་ཆེན་སྒོ་ལས་རུ་ཚོ་བཅོ་བརྒྱད་ཀྱི་ནང་ཚན་མགར་གྱི་གདུང་རྒྱུད་རིན་པོ་ཆེ་ལས།བློན་ཆེན་མགར་དམ་པ་སྟོང་བཙན་ཡུལ་སྲུང་གི་གདུང་རྒྱུད་ཟམ་མ་ཆད་པ་མགར་ཆེན་ཨ་མྱེས་དགེ་བ་དཔལ་ནས་བརྩིས་པའི་གདུང་རབས་ཉེར་བརྒྱད་པ།མགར་སྟོན་དམ་པ་ཆོས་སྡིངས་ཀྱི་སྲས་གསུམ་གྱི་རྒྱུད་པ་མགར་རྩེ་ཁ་གསུམ་གྱི་ནང་ཚན་གྱ་ས་མགར་རྩེ་ལས།ཨ་བར་ལྷ་སྡེ་དཀར་པོའི་བརྒྱ་དཔོན་བེ་ཧུ་སྒར་བ་ཚང་གི་ཁྱིམ་ཚང་ཞིགམགར་རྩེ་ཨ་བར་གྱི་གནས་ཡུལ་རང་ནས་ནུབ་བྱང་སུ་སྤྱི་ལེ་༢༠ཡོད་པའི་སར་བསེ་ཁྱུང་སྦྲ་ཡི་རྒྱུད་པ་ཞོ་ར་མཐུ་སྟོབས་དབང་བོའི་རུས་རྒྱུད་ཞོ་འོང་གཡང་སྡེ་ཕྱུག་མོའི་སྡེ་གྲལ་དུ་ཞུགས་ནས་ཞོ་འོང་བླ་མ་ཚང་ལ་མགོ་བཏགས་ཏེ་ཞིང་ལས་གཉེར།དེ་ལས་ཁྱིམ་ཚང་འགའ་རུ་གྱེས་པ་ལས།ཡབ་བླ་མ་ཨ་ལགས་རྒྱལ་བོ་དང་ཡུམ་པདྨ་སྐྱིད་གཉིས་ཀྱི་སྲས་སུ་འཛམ་གླིང་རིག་པའི་དཔའ་བོ་མཁས་དབང་དགེ་འདུན་ཆོས་འཕེལ་འཁྲུངས།ཁོང་འཁྲུངས་པའི་ཁྱིམ་རྒྱུད་དེ་མགར་རྩེ་སྒར་བ་ཚང་གི་ཁྱིམ་རྒྱུད་ཡིན་པས་ད་ལྟའང་སྒར་བ་ཚང་ཟེར་ལ།ཚོ་བ་དེར་ད་སྐབས་ཁྱིམ་ཚང་ཉི་ཤུ་ལྷག་ཡོད།ཁྱིམ་ཚང་དེ་དག་མགར་གྱི་རུས་རྒྱུད་ཡིན་པ་ས་གནས་དེར་རླུང་ལྟར་གྲགས་ཤིང་ཀུན་གྱིས་ཁས་ལེན།ཁྱིམ་ཚང་དེ་དག་གིས་ད་ལྟའང་སྲུང་མ་མགར་རྩེ་ལྷ་མོ་བརྟེན་མཆོད་བྱེད་བཞིན་ཡོད་ལ།བསྐང་འདོན་ཨ་མཆོད་ཀྱང་ད་བར་དུ་མགར་རྩེ་སྒར་བ་ཚང་གི་དགེ་སློང་རེ་གདན་འདྲེན་ཞུ་བའི་སྲོལ་ཡོད།དེས་ན་མཁས་དབང་དགེ་ཆོས་མཆོག་ནི་མགར་གྱི་རུས་རྒྱུད་དྲི་མ་མེད་པ་ཡིན་སྟབས།སྐུའི་ཚ་བོ་སྐུ་ཞབས་གཡུང་དྲུང་རྒྱལ་ཡང་གངས་ཅན་བཙན་པོའི་མགར་གྱི་ཕུ་ནུའི་གྲས་སུ་ཞུགས་ནས།རང་རིགས་འཕེལ་རྒྱས་དང་།རིག་གནས་ཡར་སྐུལ་ཕྱོགས་ལ་འབད་པ་བྱེད་བཞིན་ཡོད་དོ།།